b'\n_START_ARTICLE_\nBatljo namas\n_START_SECTION_\nIstorija\n_START_PARAGRAPH_\nNamas pastatytas 1877 m. Tai buvo niekuo nei\xc5\xa1siskiriantis eklektinio stiliaus XIX a. pabaigos statinys. Tekstil\xc4\x97s magnatas Josepas Batljo, kurio \xc5\xa1eima gars\xc4\x97jo Barselonoje savo turimais fabrikais, nam\xc4\x85 nupirko 1900 m. d\xc4\x97l geros jo vietos miesto centre. Jis siek\xc4\x97 savo nam\xc4\x85 paversti i\xc5\xa1skirtiniu ir vieninteliu, nepana\xc5\xa1iu \xc4\xaf kitus, tod\xc4\x97l 1904 m. pasirinko Guelio park\xc4\x85 projektavus\xc4\xaf architekt\xc4\x85 Gaudi atlikti rekonstrukcij\xc4\x85. \xc5\xa0\xc4\xaf darb\xc4\x85 jis baig\xc4\x97 1906 m. _NEWLINE_Batljo \xc5\xa1eimai \xc5\xa1is namas priklaus\xc4\x97 iki 1954 m. V\xc4\x97liau j\xc4\xaf \xc4\xafsigijo draudimo bendrov\xc4\x97 \xe2\x80\x9eSeguros Iberia\xe2\x80\x9c, \xc4\xafrengusi patalpose biurus. Vyko remonto darbai 1970, 1983 m. Nuo 1993 m. priklauso dabartiniams \xc5\xa1eimininkams, kurie t\xc4\x99s\xc4\x97 viso pastato atnaujinimo darbus. Nuo 1995 m. prad\xc4\x97ta Batljo namo erdves nuomoti. Daugiau kaip 2500 m\xc2\xb2 patalp\xc5\xb3 buvo i\xc5\xa1naudojamos \xc4\xafvairiems tikslams. D\xc4\x97l presti\xc5\xbein\xc4\x97s vietos, i\xc5\xa1skirtin\xc4\x97s architekt\xc5\xabros namas buvo labai paklausus, jame vyko daug reik\xc5\xa1ming\xc5\xb3 miesto rengini\xc5\xb3.\n_START_SECTION_\nArchitekt\xc5\xabra\n_START_PARAGRAPH_\nKaip ir daugelis kit\xc5\xb3 katalon\xc5\xb3 moderno architekto Gaudi k\xc5\xabrini\xc5\xb3, \xc5\xa1is namas beveik neturi tiesi\xc5\xb3 linij\xc5\xb3. Dar vadinamas Kaul\xc5\xb3 namu: statinio kolonos pana\xc5\xa1ios \xc4\xaf kaulus, o balkonai primena kaukol\xc4\x97s dalis. Namo fasad\xc4\x85, kaip ir vis\xc4\x85 Barselon\xc4\x85, puo\xc5\xa1ia Katalonijai b\xc5\xabdingos spalvingos mozaikos, ant namo stogo sud\xc4\x97liota mozaika primena drakon\xc4\x85. Gaudi nestat\xc4\x97 \xc5\xa1io namo, ta\xc4\x8diau j\xc4\xaf renovavo savo stiliumi. \xc5\xa0is pastatas pasi\xc5\xbeymi tipi\xc5\xa1ku Gaud\xc3\xad stiliumi: ry\xc5\xa1kiaspalv\xc4\x97s mozaikos, \xc4\xafmantrios formos. \xc4\xaesp\xc5\xabdinga ne tik namo i\xc5\xa1or\xc4\x97, bet ir interjeras.'